<classify> Katibu Mkuu wa Riadha Tanzania RT, Suleiman Nyambui alisema juzi kuwa, maandalizi yote yanakwenda vizuri na mikoa imepewa hadi Juni 3 leo, iwe imewasilisha majina na mbio wanazoshiriki wachezaji wao.Alisema mkoa wowote ambao hadi leo utashindwa kuleta majina ya wachezaji wake na michezo wanayoshiriki, utakuwa umejitoa na hata kama ukienda Kibaha hautakubaliwa kushiriki.Nyambui alisema kuwa baadhi ya mikoa imekuwa na tabia ya kuwasilisha majina siku ya mashindano na kusababisha usumbufu kwa RT kwani wanashindwa kupanga taratibu za mahali ambako wachezaji watafikia na mambo mengine. Pia alitoa onyo kwa baadhi ya mikoa ambayo viongozi wake huja bila wachezaji na kutegemea kuokoteza, kwani mwaka huu hawatakubali hilo kutokea. Alisema kuwa mashindano ya mwaka huu yatakuwa yana msisimko wa aina yake na yatagharimu zaidi ya Sh milioni 40, huku Waziri Mkuu wa zamani Edward Lowassa akiwapiga jeki kusaidia kufanikisha kwa mashindano hayo. Nyambui alisema kuwa mashindano ya mwaka huu yatashirikisha karibu michezo yote ya riadha isipokuwa mbio za mita 3,000 kuruka maji na gogo, mbio za wanawake za mita 10,000. Alisema mbio hizo za wanawake wameziondoa baada ya kuwepo idadi ndogo ya washiriki wa mbio hizo hapa nchini.  <topic>: michezo 